laion/Wikipedia-Exotic huggingface dataset:
אנדי קנדי

אנדרו לינד "אנדי" קנדי (אנגלית: Andrew Lynd "Andy" Kennedy;‏ 1 בספטמבר 1897 - דצמבר 1963) היה כדורגלן אירי. קנדי נולד בבלפסט, ושיחק בקבוצת הנוער של בלפסט סלטיק לפני שהצטרף לגלנטורן ב-1915. הוא עבר לאנגליה ב-1920, והצטרף למועדון הלונדוני קריסטל פאלאס; הוא השתתף במשחק אחד בלבד בליגה השלישית הדרומית, ובאוגוסט 1922 עבר לארסנל כשחקן מילואים בעמדת מגן. זמן קצר לאחר הגעתו של ארסנל הוא צורף להרכב הפותח בעקבות הדחתו של ארתור האצ'ינס, וערך את הופעת הבכורה שלו במשחק מול ברמינגהאם סיטי ב-2 בדצמבר 1922. בעקבות יכולתו הטובה הוא שותף בשאר משחקי העונה מלבד אחד, וזכה להכרה בינלאומית עם שתי הופעות במדי נבחרת אירלנד במסגרת אליפות הבית הבריטית של 1923. עונת 1923/1924 לא הייתה טובה מבחינתו, כיוון שנפצע והחמיץ את תחילתה. לאחר שחזר מהפציעה הוא איבד את מקומו בהרכב בעקבות ההפסד 1 - 6 להאדרספילד טאון. אולם, בעונה שלאחר מכן הוא השתתף בכל משחקי הליגה של ארסנל למעט אחד. הוא לא היה אחד מהשחקנים המועדפים על הרברט צ'פמן, שהחזיר את בוב ג'ון לחוליית ההגנה של מערך המשחק, ובעונת 1925/1926 החתים את הוראס קופ כמחליף במקומו. קופ נפצע לפני גמר גביע ה-FA הראשון בתולדות ארסנל, כך שקנדי פתח במשחק מול קארדיף סיטי; בעקבות טעות של השוער דן לואיס המשחק הסתיים בהפסד של ארסנל בתוצאה 0 - 1, וקנדי נאלץ להסתפק במקום השני. קנדי השתתף בשני משחקים נוספים בלבד במדי ארסנל, ושניהם הסתיימו בהפסדים כבדים (1 - 5 ו- 0 - 4). צ'פמן לא היה מרוצה מרמת המשחק של שחקני ההגנה, ובינואר 1928 החליט לשחרר את קנדי שהצטרף לאברטון. הוא הספיק להשתתף ב-129 משחקים במדי ארסנל. קנדי לא היה מרכיב מרכזי בזכיית אברטון באליפות בעונתו הראשונה שם. לאחר משחק ליגה אחד בלבד במדי אברטון הוא עבר לטרנמיר רוברס, ושיחק שם במשך שתי עונות עד שפרש ב-1930. ג'ף האריס וטוני הוג, Arsenal Who's Who,‏ Independent UK Sports,‏ 1995 (ISBN 1-899429-03-4) אנדי קנדי, באתר FootballDatabase.eu
בק

בק הוא שם משפחה ממקור גרמני (Beck). האם התכוונתם ל... אישים: בק (מוזיקאי) – מוזיקאי, פזמונאי וזמר אמריקאי אולריך בק – סוציולוג גרמני העוסק במודרניות, בבעיות אקולוגיות, באינדיבידואליזם ובגלובליזציה אלדד בק – עיתונאי ישראלי אנדראס בק – כדורגלן גרמני ג'ף בק – גיטריסט רוק אנגלי דונכאד בק – מלך קינטייר שבדאל ריאטה בראשית המאה ה-8 חסן בק – כינויו של חסן ביי אל-בצרי אל-ג'אבי, מושלה הצבאי של יפו למשך שנתיים בימי מלחמת העולם הראשונה, שנודע בעריצותו ובאכזריותו; בנה את מסגד חסן בק יוזף בק – מדינאי, דיפלומט ואיש צבא פולני בימי הרפובליקה הפולנית השנייה, בעל מעמד מכריע במדיניות הפולנית בתקופה שקדמה למלחמת העולם השנייה יורם בק – משורר עברי, מסאי ועורך ישראלי ישראל בָּ"ק – דפס ואיש ציבור ביישוב הישן בארץ ישראל במאה התשע עשרה לודוויג בק – ראש מטה הוורמאכט, מהדמויות המרכזיות בהתנגדות הגרמנית לנאציזם ומראשי קשר העשרים ביולי לרציחתו של היטלר, שעל כישלונו שילם בחייו לטיסיה בק – שחקנית גולף ישראלית ליאו בק – רב ומלומד יהודי פולני-גרמני, מנהיג הקהילה היהודית הליברלית (רפורמית) בגרמניה לפני השואה ובמהלכה; בנו של הרב שמואל בק מאיר מוריץ בק – דרשן ורב של בית הכנסת הכוראלי של בוקרשט מיקל בק – כדורגלן דני פרל בק – סופרת אמריקאית, כלת פרס נובל לספרות ב-1938 והאישה הראשונה שזכתה בפרס פוליצר על ספרה "האדמה הטובה" קנט בק – מהנדס תוכנה, יוצר של מתודולוגיית הפיתוח הזריזה Extreme Programming, יוזם ומחבר המנשר לפיתוח תוכנה זריז שפורסם בשנת 2001 שמואל בק (צייר) – צייר יהודי בעל שם עולמי שמואל בק (רב) – רב והיסטוריון יהודי-גרמני שרה בק (פירושונים) אחר: בק - תואר אצולה טורקי, מוכר גם כביי כגן בק (או "כקן בק") – תוארו של המשנה לכגן בממלכת הכוזרים; הסמכות העליונה בכל הנוגע לפעילות הצבאית ולניהול ענייני המדינה מסגד חסן בק – מסגד עות'מאני שנבנה בשכונת מנשייה בין יפו לתל אביב בשנת 1916, ידי מושלה הצבאי של יפו, חסן בק, במטרה לבלום את התפשטותה של תל אביב מרכז חינוך ליאו באק – בית ספר של האיגוד הלאומי ליהדות מתקדמת (יהדות רפורמית) בחיפה, המחנך לאור משנתו של ליאו בק "בק" - בכדורגל, כינוי סלנג ל"בעיטת חמש" (בעיטת שוער) נחל בק () – נחל (יובל של נהר הדניסטר), שעל גדותיו שוכנת העיר קישינב ב"ק
סידני הואר

סידני וולטר "סיד" הואר (באנגלית: Sidney Walter "Sid" Hoar;‏ 28 בנובמבר 1895 - מאי 1967) היה כדורגלן אנגלי. הואר נולד בכפר ליגרייב (כיום חלק מלוטון), והצטרף למועדון לוטון טאון ב-1911. הוא היה שחקן קבוע בקבוצת הנוער של המועדון עד תחילת מלחמת העולם הראשונה, אז התגייס לצבא הבריטי ושירת בצפון צרפת. לאחר שנפגע מנשק כימי בזמן אחד הקרבות הוא הוכרז כבלתי כשיר ללוחמה, וגם המשך קריירת הכדורגל שלו היה בספק. אולם, הוא הצליח להחלים באופן מלא וחזר ללוטון טאון בסיום המלחמה, אז עבר לשחק בעמדת הקיצוני. הואר השתתף ביותר מ-150 משחקים של לוטון במסגרת הליגה השלישית הדרומית בין 1919 ל-1924. בשלהי 1924 הוא הצטרף לארסנל תמורת סכום של 3,000 לירות שטרלינג, וערך את הופעת הבכורה שלו (מתוך 19 משחקים בסך הכל באותה עונה) במשחק מול קארדיף סיטי ב-29 בנובמבר 1924. הוא שיחק בעיקר בצד הימני או השמאלי של מערך המשחק, אך לאחר הגעתו של ג'ו האלם ב-1926 הוא הודח מההרכב הראשון ואת רוב עונת 1926/1927 העביר על ספסל המחליפים. הואר הצליח לחזור להרכב לקראת סוף העונה, ותפס את מקומו של סם היידן בעמדת הקשר השמאלי. אף על פי שנפצע במשחק האחרון של העונה (מול אסטון וילה) הוא היה כשיר על מנת להשתתף במשחק גמר גביע ה-FA מול קארדיף סיטי; המשחק הסתיים בהפסד של ארסנל כתוצאה מטעותו של השוער דן לואיס. הואר המשיך לשחק בעמדת הקשר השמאלי של ארסנל במשך עונה נוספת, ובעונת 1927/1928 הבקיע תשעה שערים והחמיץ ארבעה משחקים בלבד. בעונתו האחרונה במועדון הוחתם שחקן נבחרת ויילס צ'ארלי ג'ונס, ובעונת 1928/1929 השתתף הואר בשישה משחקים בלבד. הוא עזב את ארסנל בספטמבר 1929 על מנת להצטרף לקלפטון אוריינט תמורת 1,000 לירות שטרלינג. הוא השתתף ב-117 משחקים במדי ארסנל, והבקיע בהם 18 שערים. הוא שיחק באוריינט במשך עונה אחת, ופרש מכדורגל בקיץ 1930. ג'ף האריס וטוני הוג, Arsenal Who's Who,‏ Independent UK Sports,‏ 1995 (ISBN 1-899429-03-4)
פרס בריק

פרס בריק (באנגלית: Berwick Prize) ופרס בריק הבכיר (באנגלית: Senior Berwick Prize) הם שני פרסים שמחולקים על ידי החברה המתמטית של לונדון לזכרו של ויליאם אדוארד הודג'סון בריק (אנ') סגן הנשיא לשעבר של החברה הלונדונית למתמטיקה. בריק העביר כסף לחברה כדי לייסד שני פרסים. הפרסים ניתנים על הכרה במחקר מתמטי שפורסם על ידי החברה בשמונה השנים שקדמו להענקת הפרס. הפרסים מחולקים לסירוגין מאז 1946. המועמדים לפרס בריק הם מתמטיקאים שבתחילת השנה בה מוענק הפרס עדיין לא חלפו 15 שנה מאז קיבלו את תואר הדוקטור. המועמדים לפרס הבכיר הם חברי החברה הלונדונית למתמטיקה. 1946 לואי מורדל 1948 ג'ון וייטהד 1950 קורט מאלר (אנ') 1952 ויליאם ואנלס דוגלס הודג' (אנ') 1954 הרולד דבנפורט (אנ') 1956 אדוארד צ'ארלס טיטשמרש (אנ') 1958 פיליפ הול 1960 ג'ון אדנזור ליטלווד 1962 גרהאם היגמן (אנ') 1964 וולטר קורט היימן (אנ') 1966 פרנק פטרסטון בונסל (אנ') 1968 ג'ורג' ליאו ווטסון (אנ') 1970 אלפרד גולדי (אנ') 1972 ריצ'רד רדו (אנ') 1974 פול מוריץ כהן (אנ') 1976 אלברכט פרוליך (אנ') 1978 אדוארד מייטלנד רייט (אנ') 1980 כריסטופר אולי (אנ') 1982 ג'ון גריגס תומפסון 1984 גיימס אנכסנדר גרין (אנ') 1986 גודפרי פיטר סקוט (אנ') 1988 דוד ברנרד אלפר אפסטיין (אנ') 1990 ניג'ל היטשין (אנ') 1992 ג'יימס אילס (אנ') 1994 אנדרו אלכסנדר רניקי (אנ') 1996 רוג'ר הית'-בראון (אנ') 1998 אדוארד בריאן דייוויס (אנ') 2000 ג'ון טולנד (אנ') 2002 ג'רמי ריקארד (אנ') 2004 בוריס זילבר (אנ') 2006 מיילס ריד (אנ') 2008 קווין בוזרד (אנ') 2010 דוסה מק'דאף 2012 יאן אגול (אנ') 2014 דן פריד (אנ'), קונסטנטין טלמן (אנ') ומייקל הופקינס 2016 מסנורי הינו (אנ'), קייסוקה הרה (אנ') 2018 מארק לווין (אנ') 2020 תומאס הלס (אנ') 2022 ג'ון גרינליס, ברוק שיפלי (אנ') 1947 ארתור גופרי וולקר (אנ') 1949 ג'ייקוב ליונל בקסט קופר (אנ') 1951 דייוויד ברנרד סקוט 1953 דאגלס ג'פרי נורת'קוט (אנ') 1955 וולטר קורט היימן (אנ') 1957 קלוד אמברוז רוג'רס (אנ') 1959 יואן מקנזי גיימס (אנ') 1961 מייקל פרנזיס עטיה 1963 ג'ון פרנק אדמס (אנ') 1965 צ'ארלס טרנס קלג וול (אנ') 1967 ג'ון פרנק צ'ארלס קינגמן (אנ') 1969 גרהם רוברט אלן (אנ') 1971 ג'ון הורטון קונוויי 1973 ד' ג' לרמן 1975 ר' ג' היידון 1977 ג'ורג' לוסטיג 1979 רוברט צ'ארלס ווהן (אנ') 1981 רוג'ר הית'-בראון (אנ') 1983 ד' המילטון 1985 צ'ארלס ג'ון ריד (אנ') 1987 פ' א' לינל 1989 ג' ר' רובינסון 1991 ויליאם וולסטן קראולי-בואבי (אנ') 1993 טרבור דיון וולי (אנ') 1995 ג' פ' ס' גרינליס 1997 דוגלד מק'פרסון (אנ') 1999 ד' בורנס (גר') 2001 מרכוס דו סוטוי 2003 תומאס אנדרו ברידג'לנד (אנ') 2005 י' ג' גורדון 2007 ללא זוכה 2009 ראדאה קסר (אנ') וג'וזף צ'ואנג (אנ') 2011 ללא זוכה 2013 ללא זוכה 2015 ניקולא מונו (אנ') ופייר עמנואל קפראס (צר') 2017 קווין קוסטלו (אנ') 2019 קלארק בארוויק (אנ') 2021 אילסה קיטינג (אנ') מדליית דה מורגן פרס וייטהד פרס פרויליך פרס פוליה http://www.lms.ac.uk/ זוכי הפרס באתר החברה הלונדונית למתמטיקה
קורמורן (פירושונים)

האם התכוונתם ל... קורמורניים – משפחת עופות ימיים בסדרת השקנאים קורמורן (סוג) – סוג במשפחת הקורמורניים קורמורן גדול – מין בסוג קורמורן קורמורן גמדי – מין בסוג קורמורן קורמורן גלאפגוס – מין בסוג קורמורן, אנדמי לאיי גלאפגוס קורמורן ימי – מין בסוג קורמורן קורמורן ממושקף – מין בסוג קורמורן, שנכחד באמצע המאה ה-19 קורמורן (חיל האוויר) – מתקן חסימה מפני טילי SA-6 שהותקן לאחר מלחמת יום הכיפורים על מסוקי יסעור של חיל האוויר הישראלי, פרי מחקרם של משה זכאי ויעקב זיו מרפא"ל
טיסה 1549 של יו אס איירווייז

טיסה 1549 של יו אס איירווייז או הנחיתה על ההדסון קרתה ב־15 בינואר 2009. טיסה 1549 יצאה מנמל התעופה לה גוארדיה בניו יורק, ובעקבות פגיעת ציפורים במנועי מטוס האיירבוס A320 נאלץ הטייס לבצע, 5 דקות לאחר ההמראה, נחיתת חירום בנהר ההדסון. בזכות תפקודו יוצא הדופן של הטייס צ'סלי סאלנברגר ניצלו כל 155 הנוסעים ואנשי הצוות. ביום חמישי, 15 בינואר 2009, בשעה 15:26 המריא מטוס איירבוס A320 דו-מנועי מנמל התעופה לה גוארדיה בניו יורק עם 150 נוסעים וחמישה אנשי צוות. המטוס אמור היה לנחות בנמל התעופה של העיר שארלוט בדרכו לנמל התעופה בסיאטל. שלוש דקות לאחר ההמראה פגעו ציפורים במנועי המטוס והשביתו את שני המנועים. מכיוון שהפגיעה הייתה קשה במיוחד ויתר הטייס צ'סלי סאלנברגר על האפשרות לנסות לחזור לשדה התעופה הסמוך והחליט להנחית את המטוס בנחיתת חירום על נהר ההדסון המפריד בין ניו יורק לניו ג'רזי. בהתאם להוראות הבטיחות ביקש סלנברגר מהנוסעים להתכופף ולשים את ידיהם על ראשם, והחל להנמיך לקראת הנחיתה. שתי דקות לאחר מכן, ובסך הכל - שש דקות לאחר ההמראה, הצליח הטייס להנחית את המטוס באופן מושלם על מי הנהר, בסמוך לרחוב 48 פינת ברודוויי בניו יורק, במרחק של כ-900 מטר משלוש מעבורות גדולות. לדבריו, הוא החליט לנחות כמה שיותר קרוב למעבורות כדי שיהיה אפשר לפנות את הנוסעים במהירות. מיד לאחר הנחיתה לבשו הנוסעים את חליפות ההצלה ומשנפתחו דלתות החירום יצאו כולם במהירות והמתינו על כנפי המטוס עד להגעתן של המעבורות. בתוך דקות ספורות, עוד בטרם החל המטוס לשקוע, חולצו כל הנוסעים. 78 מהם נפצעו, רובם באופן קל במיוחד ובעיקר בשל טמפרטורת המים הנמוכה והקור העז ששרר בחוץ. המטוס, שחלקו עדיין צף, נגרר על ידי ספינות אחרות לכיוון גדת הנהר והוצא מן המים. הטייס זכה לשבחים רבים על הצלחתו להנחית את המטוס בשלמות. חברת התעופה הציעה פיצוי בסך 5,000 דולר לכל אחד מנוסעי הטיסה. המטוס, שניזוק ללא תקנה, מוצג כיום במוזיאון התעופה של הקרוליינות בעיר שארלוט. ב-9 בספטמבר 2016 יצא סרט עלילתי בשם "סאלי: נס על ההדסון" אודות ה-"סיפור שלא סופר" על הטייס צ'סלי סאלנברגר שהנחית את המטוס. הסרט בוים על ידי קלינט איסטווד וטום הנקס משחק את סלנברגר (המכונה "סאלי"). "המטוס איטי מדי, ננחת בהדסון", אמר הטייס, באתר ynet, 18 בינואר 2009 AP, האזינו לטייס האמריקני מודיע: "ננחת בהדסון", באתר ynet, 5 בפברואר 2009 תיק התאונה והיסטוריית המטוס של טיסה 1549 של יו אס איירווייז, באתר Aviation Safety Network (באנגלית) מקור בעיתון USA Today
אווטה

אווטה (Aveta) או דיה אווטה (Dea Aveta) היא אלה במיתולוגיה הקלטית המזוהה עם אימהות ופריון וכן עם לידה. כמו כן האלה הייתה מזוהה עם מעיין בטריר (בגרמניה של ימינו). בטריר וכן בטולון-סור-אלייה שבצרפת התגלו פסלונים רבים המתארים את האלה מחזיקה בידה תינוק או סל פירות. בטריר התגלה מקדש המוקדש לאלה זו, ושמה התגלה על כתובות בשווייץ ובקוט-ד'אור שבצרפת. מדיה וקבצים בנושא אווטה בוויקישיתוף אווטה במיתולוגיה הקלטית באתר celtnet
בליסאמה

בליסאמה (Belisama) או בלסאמה (ביוונית: Bηλησαμα; בלטינית: Belesama - משמעות שמה "הזוהרת") הייתה אלה במיתולוגיה הקלטית אשר פולחנה היה נפוץ בגאליה (צרפת של ימינו) ובבריטניה. בליסאמה הייתה אלת הנהרות, האש, המלאכה והאור. בעקבות המפגש של התרבות הקלטית עם תרבות יוון העתיקה ותרבות רומא, זוהתה האלה עם אתנה מהמיתולוגיה היוונית (מינרווה מהמיתולוגיה הרומית). בליסאמה הייתה רעייתו של האל בלנוס. מספר כתובות המוקדשות לאלה התגלו בוייזון-לה-רומיין שבפרובאנס ובאקיטן. האסטרואיד 178 Belisana (אנ') שהתגלה על ידי יוהאן פאליזה נקרא על שמה. מדיה וקבצים בנושא בליסאמה בוויקישיתוף
המטבח המרוקאי

המטבח המרוקאי (בערבית: المطبخ المغربي) הוא המטבח הנהוג במרוקו והוא בעל גיוון רב. הסיבות לגיוון היא הקשרים הרבים של מרוקו עם העולם החיצון לאורך מאות שנים. הגיוון האקלימי והנופי המאפשר מגוון של גידולים חקלאיים וכן מיקומה של מרוקו בין יבשת אפריקה ליבשת אירופה על נתיבי המסחר, היבוא והייצוא של המזון. המטבח המרוקאי הוא שילוב השפעות ערביות, ברבריות, מוריות, מזרח תיכוניות, ים תיכוניות, אפריקאיות ויהודיות. במהלך השנים עיצבו הטבחים בארמונות המלוכה של פאס, מקנס, מרקש, רבאט וטטואן את המטבח המרוקאי כפי שהוא מוכר היום. ארוחת הצהריים היא הארוחה הראשית, מלבד בחג הרמדאן. ארוחה מרוקאית טיפוסית מתחילה בסדרה של סלטים חמים וקרים, שתיית ראייב, ונמשכת בטג'ין (נזיד בשר/עוף מרוקאי). בכל ארוחה נהוג לאכול לחם לרבות חארשה. לעיתים קרובות, תלוי במצבם הכלכלי של הסועדים, מוגש לאחר מכן, בשר טלה או בשר עוף, ולבסוף, קוסקוס עם בשר וירקות. מנהג נפוץ הוא שתיית כוס תה ממותק עם נענע בסוף הארוחה. למקרים של סעודה לא צפויה קיים במטבח המרוקאי הכליע העשוי מנתחי בשר בקר מבושל, מטוגן, ומשומר בשמן. נעשה שימוש נרחב בתבלינים במאכלים במטבח המרוקאי. בעוד שתבלינים רבים יובאו למרוקו במשך אלפי שנים, מרכיבים רבים, כמו זעפרן, נענע, זיתים, תפוזים ולימונים מיוצרים במרוקו. תבלינים נפוצים במיוחד - קינמון, כמון, כורכום, ג'ינג'ר, פלפל, פלפל אדום, זרעי אניס, זרעי שומשום, כוסברה, פטרוזיליה, זעפרן, נענע ותערובת בשם ראס אל חנות. במרוקו גדל גם עץ הארגן שממנו מפיקים את שמן הארגן הנחשב לשמן היקר בעולם לאחר תהליך כתישת האגוזים הגדלים עליו שטעמם דומה לטעם של שקדים. חרירה הוא מרק המבוסס על חומוס, עגבניות, בצל, סלרי, פטרוזיליה וכוסברה. הוא נאכל באופן יומיומי ובעיקר בסוף צום הרמאדן. היהודים נוהגים לאכלו בשבירת צום יום הכיפורים. ביסרה הוא מרק על בסיס שעועית, הנצרך גם הוא בחודשים הקרים יותר של השנה. למרוקו יש מלמעלה מ-3,000 ק"מ של קו חוף. במי החוף של מרוקו, יש שפע של דגים. בשוקי הדגים במרוקו אפשר למצוא דג סול, דג חרב, טונה, טורבוט, מקרל, שרימפס, צלופח, סקייט, לוטיין אדום, סרטן עכביש, לובסטר ועוד מגוון רחב של דגים. במטבח המרוקאי נהוג לסיים את הארוחה בפירות עונתיים המוגשים לשולחן. קינוח נפוץ אחר הוא השבקייה, בצק בצורת בייגלה המטוגן בשמן עמוק, ספוג בדבש ומפזרים עליו זרעי שומשום; הוא נאכל במהלך חודש הרמדאן. ישנו גם הספינג' הנחשב בתור סופגנייה מרוקאית. ליהודי מרוקו היו מאכלים נפרדים משלהם לאירועים בעל אופי דתי. כגון: המופלטה שנהוג להכין בחג המימונה לאחר פסח, הז'ביב נואה שנהוג להכין לכבוד ראש השנה, וגם הברקוקש שהיא דייסה העשויה מ-בורגול שנהוג להגיש בין חג הפורים לחג הפסח. טאג'ין רשימה של מאכלים מהמטבח המרוקאי והצפון אפריקאי המטבח המזרח-תיכוני המטבח הים-תיכוני מדיה וקבצים בנושא המטבח המרוקאי בוויקישיתוף מתכונים מהמטבח המרוקאי, באתר FoodisGood מתכונים, 11 בדצמבר 2016 מגי קקון,מסת"ב 2903716455 La Cuisine juive du Maroc de mère en fille בישול מרוקני, דף שער בספרייה הלאומית המטבח המרוקאי, באתר אנציקלופדית בריטניקה (באנגלית) מתכונים מרוקאים, אוכל מרוקאי, באתר Food Dictionary המטבח המרוקאי, באתר Mooly אוכל מרוקאי, באתר השולחן ערך זה הוא קצרמר בנושא מזון ובנושא מרוקו. אתם מוזמנים לתרום לוויקיפדיה ולהרחיב אותו.
וייד ויליאמס

וייד ויליאמס (Wade Williams; נולד ב-24 בדצמבר 1961) הוא שחקן טלוויזיה וקולנוע אמריקאי הידוע בעיקר בשל תפקידו בסדרה נמלטים, בה גילם את בראד בליק. ויליאמס ושלושת אחיו נולדו בג'ורג'יה, ומאוחר יותר משפחתו עברה לטלסה, אוקלהומה, ארצות הברית. בנעוריו ויליאמס התעניין במשחק ובמוזיקה, אך הוא לא התכוון להיות שחקן. הוא התכוון ללמוד רפואה באוניברסיטת טלסה, אך החליט ללמוד משחק במקום זאת. כיום הוא גר עם אשתו וביתו בטקסס. לזוג בת אחת. ויליאמס שיחק במחזות אילוף הסוררת עם מורגן פרימן וריצ'רד השלישי עם דנזל וושינגטון. כמו כן הוא שיחק בברודוויי במחזות עלובי החיים, רגטיים ועוד. ויליאמס השתתף בסדרות תיקים באפלה, מסע בין כוכבים: אנטרפרייז, מכושפות, עמוק באדמה, 24, CSI, אווטאר: כשף האוויר האחרון, העוקץ ומחשבות פליליות. תפקידו המשמעותי ביותר היה גילום בראד בליק בסדרת הטלוויזיה נמלטים, החל מהעונה הראשונה עד הפרק התשיעי בעונה הרביעית. ב-2000 שיחק בסרט "מערכת הטרור" לצד בריאן קראנסטון. ב-2002 שיחק בסרט "נביחה!", לצד וינסנט ד'אונופריו. בנוסף, הופיע בסרטו של לארי קלארק "קן פארק". ב-2004 שיחק במותחן הדרמה "מומיה והארמדילו" לצד ביזי פיליפס. ב-2009 שיחק בסרט האימה "הבור" בכיכובה של היילי בנט. ב-2016 החל לשחק בסדרת הדרמה הרפואית "רחוב מרסי" של רשת PBS. שנה לאחר מכן, ב-2017 שב לשחק בעונתה השנייה. כמו כן, התארח בסדרות "הרשימה השחורה" ו-"אלמנטרי". בשנת 2021 התארח בסדרת המדע-בדיוני "קאובוי ביבופ" של הזרמת המדיה נטפליקס. מדיה וקבצים בנושא וייד ויליאמס בוויקישיתוף וייד ויליאמס, במסד הנתונים הקולנועיים IMDb (באנגלית) וייד ויליאמס, באתר "אידיבי", מאגר הידע העברי לקולנוע ישראלי ועולמי וייד ויליאמס, באתר AllMovie (באנגלית) וייד ויליאמס, במסד הנתונים הקולנועיים KinoPoisk (ברוסית) ערך זה הוא קצרמר בנושא טלוויזיה. אתם מוזמנים לתרום לוויקיפדיה ולהרחיב אותו.
עמית תמיר

עמית יוסף תמיר (נולד ב-2 בדצמבר 1979) הוא כדורסלן עבר ישראלי ששיחק בעמדות הפאוור פורוורד והסנטר בקבוצת שונות ובנבחרת ישראל בצעירותו, שיחק תמיר במחלקת הנוער של הפועל ירושלים. בשנת 1998 הוא החל לשחק בקבוצה הבוגרת של המועדון. הוא שיחק שלוש שנים במדיה, ובעונתו הראשונה הוא היה שותף להישג שיא של הקבוצה - סיום במקום הראשון בליגה. בעונתו האחרונה בקבוצה, עונת 2000/01, הוא שותף ב-23 משחקים וקלע 5.3 נקודות בממוצע למשחק. בשנת 2001 תמיר עבר לליגת המכללות האמריקנית, לאוניברסיטת קליפורניה בברקלי. בשנה הראשונה שלו במכללה הוא קלע שיא קריירה של 39 נקודות במשחק מול אוניברסיטת אורגון, שהיוו את מספר הנקודות החמישי בגובהו בהיסטוריה של המכללה. בעונת 2002/03 הוא העמיד ממוצעים גבוהים בנקודות, אסיסטים וריבאונדים, והוביל את המכללה במדד הריבאונדים. לאורך שנותיו בקליפורניה הוא היה אחד מהשחקנים המובילים שלה. בסיום תקופתו במכללה, הוא נרשם לדראפט ה-NBA ‏2004, אך לא הצליח להיבחר. בעונת 2004/05 חתם תמיר בפאוק סלוניקי מליגת העל היוונית, ולקח עימה חלק בגביע יול"ב. בפתיחת עונת 2005/06 הוא עבר לקבוצה יוונית אחרת, א.א.ק. אתונה, אך לא הצליח להשתלב בקבוצה וקלע 4.6 נקודות בלבד בממוצע למשחק. לקראת סיום העונה הוא חתם במכבי גבעת שמואל, וקלע 11.2 נקודות בממוצע למשחק עד סיום העונה, שבה סייע לקבוצה להישאר בליגת העל. בעונת 2006/07 שיחק בשרלרואה הבלגית ובהמשך באולימפיה לאריסה היוונית, עמה העפיל לראשונה בתולדותיה לפלייאוף היווני. הוא פתח את עונת 2007/08 בקבוצת צ'רקסי מנקיז האוקראינית, אך שוחרר ממנה לאחר שמיעט לקבל דקות משחק. באוקטובר 2007 חתם תמיר בהפועל חולון, שעלתה בעונה שלפני כן לליגת העל, כחלק ממסע הרכש של הבעלים מיקי דורסמן שנועד לחיזוק הקבוצה. הוא היה אחד מהשחקנים הישראלים המשמעותיים ביותר בחולון בעונת 2007/08, וקלע 5 נקודות בממוצע למשחק ב-28 הופעות. בסיום העונה הוא זכה עם חולון באליפות ליגת העל לראשונה בתולדות המועדון. בעקבות עזיבתו של מיקי דורסמן והיעדר משקיע כלכלי בקבוצה, תמיר עזב את חולון בקיץ 2008 וחתם בעירוני אשקלון. בעונתו הראשונה, 2008/09, הוא ביסס את מעמדו כאחד מהשחקנים המובילים באשקלון, וסייע לה להעפיל למשחקי הפלייאוף עם 8 נקודות בממוצע למשחק. לאחר עונה זו עבר תמיר לקבוצת אפואל ניקוסיה מהליגה הקפריסאית. בנובמבר 2010, לאחר שנודע כי שחקן הפועל ירושלים אורי קוקיה נפצע בכתפו וייעדר כחצי שנה, הוחתם תמיר כמחליפו בקבוצה. עמית תמיר משחק בקביעות גם במדי הנבחרת הלאומית של ישראל. הוא השתתף עמה באליפויות אירופה בכדורסל בשנים 2007 ו-2009. בשנת 2012 חתם על חוזה למשחק בשורות קבוצת רמת-גן מהליגה לאומית. עונה לאחר מכן, הגיע איתה עד לחצי גמר הפלייאוף של ליגת המשנה. ב-2018 פרש מכדורסל. בענת 2019/20 החל לשמש כעוזר המאמן של בראד גרינברג במכבי אשדוד ובמאי 2020 מונה למאמן הקבוצה במקומו של האחרון. בינואר 2021 מונה למאמנה של הפועל עכו במקומו של עודד הנדלר אך הקבוצה ירדה ליגה. ב-7 ביולי 2021 חתם כמאמנה של אליצור "איתו" אשקלון.ב-15 בפברואר 2022 התפטר מתפקידו. פרופיל, באתר Sports-Reference פרופיל, באתר eurobasket פרופיל, באתר פיב"א פרופיל, באתר היורוליג עמית תמיר באתר ONE עמית תמיר, באתר "ספסל" ירון לופו מוסקוביץ', כוכב העבר הירושלמי עמית תמיר פרש מכדורסל, באתר mynet‏ ירושלים, 29 במאי 2018 עמית תמיר כנגד כל הסיכויים עמית תמיר יאמן את עכו
בורוו

בורוו (Borvo) שנקרא גם בורמו (Bormo) או בורמאנוס (Bormanus) או בורמאניקוס (Bormanicus) או בורבאנוס (Borbanus) או בורואובואנדואה (Boruoboendua) או ואבוסואה (Vabusoa) או לאבונוס (Labbonus) או בורוס (Borus), היה אל הבריאות ואל המעיינות במיתולוגיה הקלטית. מרכזי הפולחן של בורוו היו בבורבון-לה-בן שבגאליה (כיום בצרפת) בה התגלו עשר כתובות המוקדשות לבורוו. כתובות נוספות התגלו באזורים רבים בצרפת, וכן באוטרכט שבהולנד ובפורטוגל. עם המפגש בין התרבות הרומית לתרבות הקלטית, זוהה בורוו עם האל אפולו מהמיתולוגיה הרומית. על פי המיתולוגיה הקלטית, זוגתו של בורוו הייתה האלה דאמונה (לפי חלק מהכתובות), או האלה בורמאנה (על פי כתובות אחרות שהתגלו). ייתכן שאימו הייתה האלה סירונה. בוישי שבצרפת התגלה תגליף של האל לבוש קסדה ושריון, דמות האלה ישובה, ומתקדם לעברו נחש שלראשו קרן (ייתכן שמדובר בבסיליסק). ייתכן ומקור שמו של האל במילה הפרוטו קלטית "ברו" שמשמעה "לרתוח" - וזאת בשל שיוכו למעיינות מרפא חמים.
נעל הזהב האירופית

נעל הזהב האירופית (באנגלית: European Golden Shoe; בשמו הקודם: מגף הזהב האירופי) הוא פרס כדורגל, המחולק מדי עונה לכובש השערים המצטיין במשחקי הליגה מהדרגה העליונה מבין כל הליגות הלאומיות האירופיות. מאז הקמתו בעונת 1967/68, הפרס, שנקרא במקור "Soulier d'Or" (מצרפתית: "נעל הזהב"), חולק על ידי המגזין "פראנס פוטבול" למלך השערים של הליגות האירופיות באותה עונה. באותו זמן לא הוענק הפרס בהתאם ליחסי הכוחות בין הליגות השונות. בין השנים 1991 ל-1996, הפרס לא חולק כלל. השהייה זו ארעה כתוצאה ממחאה מצד התאחדות הכדורגל הקפריסאית, שטענה ששחקן קפריסאי עם 40 שערים היה אמור לזכות בפרס, בעוד שפראנס פוטבול רשם את מלך השערים בקפריסין בעונת 1990/91 עם 19 שערים בלבד. עד שנת 1996 המגזין ארגן תחרות לא רשמית על הפרס. הפרס התחדש לקראת עונת 1996/1997, כאשר איגוד מגזיני הספורט האירופיים (ESM), שבו חבר גם המגזין "פראנס פוטבול", החליט על שיטת ניקוד ששוקללה בהתאם ליחסי הכוחות בין הליגות האירופיות. השקלול נערך לפי דירוג הליגות של אופ"א, המבוסס על התוצאות של המועדונים מכל ליגה בתחרויות האירופיות במשך חמש השנים הקודמות. כששערים שהובקעו באחת מחמש הליגות הבכירות בדירוג שווים 2 נקודות, שערים שהובקעו באחת הליגות המדורגות 6-21 שווים 1.5 נקודות, ושערים שהובקעו בליגות שמדורגות במקום ה-22 ומטה בדירוג הליגות של אופ"א מזכים בנקודה אחת עבור כל שער, אי לכך שערים שהובקעו בסרייה א', הליגה האיטלקית הבכירה, ייחשבו יותר מאשר שערים שהובקעו בליגת העל הוולשית, מקבילתה בוויילס. נכון לעונת 2020/2021, הזוכה הנוכחי בפרס הוא רוברט לבנדובסקי הפולני מבאיירן מינכן מהבונדסליגה, הליגה הגרמנית הבכירה, שכבש 41 שערים בליגה, שהעניקו לו 82 נקודות. ESM Golden Shoe באתר WorldSoccer.com eurotopfoot.com (אורכב 13.05.2011 בארכיון Wayback Machine) - הדירוג הנוכחי rsssf.com, Golden Boot ("Soulier d'Or") Awards [http://www.eurotopteams.com/football/soulierdor.php Classement du Soulier d'Or europ�en, Golden Shoe], www.eurotopteams.com soccerphile.com, Golden Boot: The Quotients Decide It All
שטפן פרוינד

שטפן פרוינד (בגרמנית: Steffen Freund; נולד ב-19 בינואר 1970 בברנדנבורג שבגרמניה המזרחית) הוא כדורגלן עבר גרמני ששיחק בתפקיד הקשר ההגנתי. פרוינד החל את הקריירה שלו בקבוצת שטאהל ברנדנבורג, לאחר שעבר דרך מחלקות הנוער של המועדון. בשנת 1991, הוא עבר לקבוצת הבונדסליגה שאלקה 04, ובמהלך שהייתו בקבוצה רכש לעצמו מעמד של שחקן קישור יציב וטוב. שאלקה נאלצה להעביר את פרוינד עקב קשיים כלכליים בשנת 1993, ולכן כרטיסו נרכש על ידי בורוסיה דורטמונד, בה שיחק עד שנת 1998. במהלך התקופה בה שיחק בדורטמונד, הוא זכה עם קבוצתו פעמיים באליפות הבונדסליגה (1995, 1996) ואף זכה עימה פעם אחת בליגת האלופות, בשנת 1997. ב-1998, מועדון הפרמייר ליג טוטנהאם הוטספר, רכש את כרטיס השחקן של פרוינד. תקופת משחקו באנגליה ידועה בשל העובדה שלא כבש אפילו שער אחד, בחמש העונות בהן שיחק בטוטנהאם. בשנתו האחרונה בקריירה, שיחק פרוינד תקופות קצרות בקייזרסלאוטרן ובלסטר סיטי. בין השנים 1995–1998, פרוינד השתייך לסגל נבחרת גרמניה, בה שיחק 21 משחקים, ולא הבקיע אף שער. הוא היה שותף בזכיית נבחרתו ביורו 1996, והיה גם חלק מסגל הנבחרת במונדיאל 1998 בצרפת. אחרי שפרש מהמשחק, ב-5 בדצמבר 2007, פרוינד התמנה להיות עוזר מאמן הנבחרת הניגרית שאותה אימן ברטי פוגטס. עם בורוסיה דורטמונד: אליפות הבונדסליגה: 1994/95, 1995/96 ליגת האלופות: 1996/97 הגביע הביניבשתי: 1997 עם טוטנהאם הוטספר: גביע הליגה האנגלית: 1999 עם נבחרת גרמניה: יורו 1996 מדיה וקבצים בנושא שטפן פרוינד בוויקישיתוף שטפן פרוינד, באתר Transfermarkt שטפן פרוינד, באתר Fussballdaten.de (בגרמנית) שטפן פרוינד, באתר BDFutbol שטפן פרוינד, באתר WorldFootball.net שטפן פרוינד, באתר National Football Teams שטפן פרוינד, באתר FootballDatabase.eu פרופיל המאמן, באתר Transfermarkt ערך זה הוא קצרמר בנושא כדורגלנים גרמנים. אתם מוזמנים לתרום לוויקיפדיה ולהרחיב אותו.
תמסורת

האם התכוונתם ל... תמסורת (מכניקה) – מנגנון המרת אנרגיה או העברת אנרגיה מנקודה אחת לאחרת, לרוב אנרגיה מכנית סיבובית תיבת הילוכים – מערכת מכנית בעלת יחס תמסורת משתנה, נפוצה בכלי רכב פונקציית תמסורת – היחס בין הפלט לקלט של מערכת ליניארית בזמן (LTI) בעיבוד אותות פונקציית תמסורת אופטית – כמות האור שעובר מהמטרה לדמות שיוצרת המערכת בכל תדר מרחבי קו תמסורת – רכיב במעגל חשמלי מפולג אשר מוביל גלים בין שני קצוותיו סוג של קו תקשורת רחב סרט תחנת ממסר